Naša planéta má dve polárne oblasti:
Arktídu, ktorej meno pochádza z gréckeho slova Arktikos – sever,
a Antarktídu zo slova Antarktikos, čiže opak severu.
Existuje však jednoduchší spôsob, ako si ich zapamätať,
stačí si uvedomiť, čo ich obklopuje.
Arktída, ktorá sa nachádza na severnej pologuli našej planéty,
je oceán obklopený zo všetkých strán pevninou.
Na opačnej strane sveta
sa nachádza Antarktída,
kontinent z každej strany obklopený oceánom.
Na Arktíde žijú polárne medvede, ale tučniaky nie,
na Antarktíde naopak nájdete tučniaky, no polárne medvede tam nežijú.
Najprv si niečo povedzme o Arktíde.
Oblasť Arktídy sa skladá z obrovského zamrznutého oceánu,
ktorý je obklopený permafrostom.
Táto oblasť môže byť definovaná
ako kraj medzi severnou polárnou kružnicou a severným pólom.
Ak by ste sa postavili priamo na severný pól,
kamkoľvek by ste sa pozreli, hociktorým smerom,
všade by bol juh.
Ale zostať na severnom póle na dlhšiu dobu je dosť náročné,
pretože sa nachádza v strede oceánu,
ktorý je pokrytý neustále sa pohybujúcim ľadom.
Ak by ste náhodou spadli do arktickej vody,
ponorili by ste sa do hĺbky 4,26 km.
Nad povrchom vody sa priemerná teplota v zime
pohybuje okolo -40 stupňov Celzia.
Najnižšia nameraná teplota vôbec
bola približne -68 stupňov Celzia.
Aj napriek ťažkým podmienkam
ľudia osídľovali niektoré oblasti Arktídy
po tisícky rokov.
Život na Arktíde zahŕňa aj organizmy žijúce v ľade,
zooplanktón, fytoplanktón,
ryby, morské cicavce,
vtáky,
suchozemské zvieratá,
rastliny a ľudské komunity.
Fajn, teraz niečo o Antarktíde.
Antarktída je najjužnejším kontinentom planéty
a obsahuje zemepisný Južný pól.
Je piatym najväčším kontinentom planéty,
takmer dvakrát taký veľký ako Austrália.
Skoro 98 percent Antarktídy je pokrytej ľadom
hrubým aspoň 1,6 km.
Podmienky na Antarktíde patria k najextrémnejším na celej planéte.
V priemere je to najchladnejší,
najveternejší a najsuchší kontinent
s najväčšou priemernou nadmorskou výškou.
Možno by ste si mysleli, že na póloch stále sneží,
ale Antarktída je taká suchá,
že sa považuje za púšť
s priemernými zrážkami okolo 200 mm okolo pobrežia
a oveľa menej vo vnútrozemí.
Teplota na Antarktíde
dosiahla -89 stupňov Celzia.
Kvôli krutým podmienkam a zlej prístupnosti
tu nie je žiadne trvalé osídlenie,
ale okolo 1 000 až 5 000 ľudí
obýva Antarktídu počas roka
na výskumných staniciach po celom kontinente.
Aj tie najextrémnejšie organizmy tu bojujú o prežitie,
prežijú iba tie organizmy, ktoré sa adaptujú na krutú zimu,
ako napríklad veľa druhov rias,
zvierat,
baktérií,
húb,
rastlín
a prvokov.
Prečo je však Antarktída studenšia ako jej severná sesternica?
Po prvé, väčšina kontinentu
je viac ako 3 km nad úrovňou oceánu
a teplota klesá s pribúdajúcou výškou.
To je dôvod, prečo sú hory pokryté snehom.
Po druhé, nezabúdajte, že Arktída
je zamrznutý oceán.
Teplota vody v oceáne
je teplejšia ako zamrznutá pevnina pod Antarktídou,
navyše, teplo sa v Arktíde rovnomerne rozptýli do vrstvy ľadu.
To zabraňuje tomu, aby teploty v Arktíde
boli také extrémne
ako na povrchu Antarktídy.
Po tretie, ročné obdobia sa proti Antarktíde sprisahali.
Počas afélia v júli,
keď je naša planéta najďalej od Slnka,
je na Antarktíde stále zima,
ktorá je v tomto období na južnom póle ešte väčšia.
Aj napriek tomu, že severný a južný pól
sú neobývateľné, vďačíme im za to,
že naša planéta je taká, aká je.
Obe polárne oblasti
sú veľmi dôležité pre kontrolu klímy.
Pomáhajú udržiavať teplotu
v našich podnebných pásmach
a zabezpečujú stabilné počasie.
Topenie ľadovcov v Arktíde
spôsobené klimatickou zmenou a globálnym otepľovaním
zapríčiňuje čoraz väčšiu nestabilitu počasia na celom svete.